Abasekeli BeZanu PF Bathi Kaxotshwe uMnu. Savior Kasukuwere
Abanye abatshengiselayo bebethwele ibhokisi lesidumbu belamabhakane alotshwe okuchothoza uKasukuwere.
WASHINGTON DC — Amakhulu abasekeli bebandla le Zanu PF ngoMvulo batshengisele besithi oqoqa inhlelo zebandla, uMnu. Savior Kasukuwere, kumele axotshwe kubandla leli. Abanye abatshengiseleyo kade bethwele ibhokisi lesidumbu belamabhakane alotshwe okuchothoza uKasukuwere. Elinye lamabhakane la belilotshwe ukuthi uKasukuwere yisigebengu lisithi: ,. Omunye obechothozwa ngabatshengiselayo laba ngumgcinisihlalo wesigba se Mashonaland Central, uMnu. Dickson Mafios, obikwa ebalekile ewofisini yakhe ekuseni kuqalisa lokhu kutshengsiela. IStudio 7 ixoxe lesiphathamandla seZanu PF, uMnu. Joseph Tshuma, omele iPelandaba-Mpopoma edale lephalamende njalo okudale leCentral Committee kubandla leli. "Mina engikubonayo yikuthi bakhona abantu abangena ebandleni lethu ngesinqumo esisodwa nje kuphela esokubhidliza ibandla bephakathi ngoba sebebonile ukuthi alibhidlizeki umuntu ephandle," kutsho uTshuma. Lokhu sikudaba lunye, uMongameli Robert Mugabe usole ukutshengisela kwabasekeli bebandla le Zanu PF esithi akusizi lutho. UMugabe ubesemukela izipho aziphiwe ngamalunga edale lephalamende ezibalisa inqola yokuhambisa, iwheel chair lewatshi. Ukuhlaziya loludaba iStudio 7 ixoxe lengcwethi ecubungula ezombusazwe, uMnu. Nhlanhla Dube. "Ibandla leZanu PF liphethwe ngumkhuhlane owodwa nje kuphela othiwa yi succession ngesilungu," kutsho uDube.